Константин Величков
XXXVII. Мечтаех аз…

chitanka.info

Мечтаех аз: на мощен кораб плувах

по ширните морета и отвред

потайни гласове неземни чувах:

подвластен беше мене целий свет.

Земи, царства, народи свойте тайни

откриваха усмихнато пред мен;

очи ми в гледки тънеха омайни

и плуваше в мечти духът пленен.

Сърцето ми затупа с радост свята:

вести се родний бряг край сенчаст лес

и полетях да стъпя на земята;

но прозвуча към мен жестока вест:

назад! И там изохка ми душата:

о, горко на изгнаника злочест!

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.